கேள்வி: டவுன் பஸ் பற்றி தகவல் சொல்.
பதில்: டவுன் பஸ் (''Town Bus'') என்பது 1955 ஆம் ஆண்டு வெளிவந்த இந்தியத் தமிழ் நகைச்சுவைக் காதல் திரைப்படமாகும். கே. சோமு இயக்கிய இப்படத்தை எம். ஏ. வேணு தயாரித்தார். இந்தப் படத்தின் திரைக்கதை, உரையாடலை ஏ. பி. நாகராசன் எழுதினார். கே. வி. மகாதேவன் இசையமைத்தார். இத்திரைப்படத்தில் என். என். கண்ணப்பா, ஏ. கருணாநிதி மற்றும் பலரும் நடித்திருந்தனர். படத்தின் கதை கோயம்புத்தூரில் உள்ள ஒரு பேருந்து நிறுவனத்தின் பின்னணியில் எழுதப்பட்டது. 1955 நவம்பர் 13 அன்று வெளியான இந்தப் படம், வசூல் ஈட்டியது.
கேள்வி: டவுன் பஸ் - கதை பற்றி விளக்கவும்.
பதில்: நாயகன் வேலு, (கண்ணப்பா) கோயமுத்தூரில் உள்ள ஒரு பேருந்தில் ஓட்டுநரா உள்ளார். அதே பேருந்தில் அமுதா (அஞ்சலிதேவி) நடத்துநராக உள்ளார். ஒரு கட்டத்தில் வேலுவும், அமுதாவும் காதலிக்கின்றனர். அதேசமயம் பேருந்து உரிமையாளரின் மகள் (தாம்பரம் லலிதா) வேலுவைக் காதலிக்கிறாள். ஆனால் அவளுடைய தந்தை, நிறுவனத்தின் மேலாளராக இருக்கும் உறவினரான இராமுவை(டி. கே. இராமச்சந்திரன்) திருமணம் செய்துவிக்க விரும்புகிறார். இராமு பணத்தாசை பிடித்தவன், பெண் மோகம் கொண்டவன். வேலுவின் நண்பர் மன்னாரு, பூங்கவம் என்ற மற்றொரு பெண் நடத்துனரை காதலிக்கிறார். மேலாளர் இரு ஓட்டுநர்களையும் பணிநீக்கம் செய்கிறார். அதன் பிறகு வேலு ஒரு ரிக்‌சா ஓட்டுநராக ஆகிறான். விரைவில் அவன் சொந்த நிறுவனத்தை துவக்கி குறுகிய காலத்தில் வெற்றியடைகிறான். அமுதாவை மணந்து, ஒரு குழந்தைக்கு தந்தையாகிறான். பணம் வந்தபிறகு வேலு பாதை மாறுகிறான். அவனுக்கு பங்கஜம் (எம். என். ராஜம்) என்ற நடனக்காரியுடன் தொடர்பு ஏற்படுகிறது. பங்கஜத்துடன் தன் கணவனுக்கு உள்ள தொடர்பு குறித்து அமுதாவுக்கு தெரிகிறது. இதனால் குடும்பத்தில் பல சிக்கல்கள் ஏற்படுகின்றன. இவை எல்லாம் எப்படி சரியாகின்றன என்பதே கதை.
கேள்வி: டவுன் பஸ் - தயாரிப்பு பற்றி விளக்கவும்.
பதில்: டவுன் பஸ் படத்தை கே. சோமு இயக்கினார், எம். ஏ. வி. பிக்சர்ஸ் பதாகையில் எம். ஏ. வேணு தயாரித்தார். இந்தப் படத்துக்கான திரைக்கதை உரையாடலை ஏ. பி. நாகராசன் எழுதினார். வி. கே. கோபால் ஒளிப்பதிவு செய்தார். படத்தின் படப்பிடிப்பு பெரும்பாலும் கோயம்புத்தூர் நடந்தது.
கேள்வி: டவுன் பஸ் - வெளியீடும் வரவேற்பும் பற்றி விளக்கவும்.
பதில்: டவுன் பஸ் 1955 நவம்பர் 13 அன்று வெளியானது. இந்தியன் எக்சுபிரசு விமர்சனத்தில், "அஞ்சலி தேவி எந்த வகையான வேடத்திற்கும் ஏற்றவராகத் தோன்றுகிறார், மேலும் அவர் ஒரு பேருந்து நடத்துநராக உண்மையிலேயே குறிப்பிடத்தக்க நபராக தோன்றுகிறார்" என்றது. வரலாற்றாசிரியர் ராண்டார் கையின் கூற்றுப்படி, இந்த படம் வணிக ரீதியாக வெற்றி பெற்றது, இதன் வெற்றிக்கு இசை ஒரு முக்கிய காரணமாக இருந்தது.